ההרגשה הזו, הדרך שלך לפקח על התנועה תוך כדי אימון נקראת "וידוא איכות ביצוע". שים לב שאנחנו לא משתמשים כאן בסיסמאות מתקדמות כמו "מהר יותר, גבוה יותר, חזק יותר". שמור את הגישה הזו לשלבים מתקדמים. עכשיו השתמש בגישה המתונה.
"וידוא איכות ביצוע" הוא אמצעי בקרה טבעי של הגוף האנושי, אמצעי העוזר לתינוק ללמוד ללכת, ולנו ללמוד כיצד לבצע טוב יותר כל דבר.
במאמץ מקסימלי נתונה תשומת הלב לתוצאה הסופית ולא לדרך הביצוע. מאמץ מדורג מאפשר לך לשים לב לדרך הביצוע. אם ברצונך לשפר סגנון ריצה או שחייה תוכל לעשות זאת רק אם תתחיל דרך אימונים בריצה ושחייה אטית. בזמן ספרינט של מאה אחוז מהירות לא ניתן לבצע "וידוא איכות ביצוע" ולכן כדי לתקן את סגנון הריצה המהירה שלנו אנו צריכים ריצה הדרגתית.
פעם אחת טובה, במקרה, אינה מספיקה. הדרך לאיכות ביצוע עוברת דרך חזרות רבות. מאמץ קל יותר מאפשר תשומת לב לאי נוחות ולכאבים הקלים הנובעים מביצוע גרוע. "וידוא איכות ביצוע" מתבצע ברקע, כאשר אתה נותן לתרגול החוזר ולמאמץ הקל את הבמה. מערכות העצבים והתנועה שלך נכנסות לפעולה ומשפרות בכל פעם את החדות, בדיוק כמו שזה קורה אצל חתול הלומד לצוד.
כדי ליישם "וידוא איכות ביצוע" חייבים השלבים המקדימים של התוכנית להיות נעימים, אפילו כיפיים. "וידוא איכות ביצוע" משתפר מהר יותר אם פיזיותרפיסט או מאמן מוסמך יכולים לתת לך משוב על הטכניקה המדויקת. בצבא יש משפט מרגיז, אבל מה לעשות, חכם. משפט שכל טמבל משתמש בו: "הדברים האלו נכתבו בדם". לנו יש משפט משודרג: "תוכנית ההכנה נכתבה בסחוסים" אם אתה לא רוצה להוסיף שורה סחוסית משלך בצע את ההכנה שלך בזיעה ואימונים נכונים.
כששמים לב ל"איך אני רץ?" ולא רק ל-"מה הקצב שלי לקילומטר?" מופיע השיפור במיומנות. זה לא קורה אם לוחצים יותר מדי. אם אתה רץ בסרט אתה מפספס בגדול. אתה עדיין לא במסע כומתה, לא יורים עליך.
פעם ישב חייל חי"ר שאנחנו מכירים, נקרא לו דגי, וחשב שהוא בעצם אוהב את הים אהבה גדולה. שכב במארבים, ישב בשמירות, חשב וחשב, וכמו באהבות גדולות, לא עבר לו. אז בסוף הוא ביקש העברה לשייטת 13.
"היי", אמרו לו, "מה אתה מחפש? תצטרך לחתום הרבה, תצטרך ללמוד לשחות יא עכבר יבשה". אבל דגי (שם בדוי כאמור) הוא משלנו. לקח חל"ת (זו חופשה ללא תשלום) ולמרות שהוא ידע לשחות, הלך למדריכת שחיה. אולי החום של השמש, אולי סתם, אבל לא היה לו אגו.
בזמן החל"ת הוא התייצב כל יום בבריכה ושיפר סגנון. לאט בהתחלה, ואחר כך מהר יותר.